Христо Смирненски
Злободневка (Над престолния ни град…)

chitanka.info

Злободневка (Над престолния ни град…)[0]

Над престолния ни град

плъзва синкава мъгла

и разлива благодат

за амурните дела.

Колко смях и красота

сред вечерната мъгла!

С колко тайни любовта

спуска трепкащи крила!

Всеки дом и всеки кът

тъне в синкава мъгла.

Моя трепетна любов,

в странно гъстата мъгла

кат под брачен тих покров

с твърди стъпки ти ела.

И умиращия ден

в бледомъртвата мъгла

нека бъде осветен.

[0] Публикация: Кво да е. Седмичен хумористичен вестник. София, г. IX, бр. 442 от 21 ноември 1920 г., с подпис: Лорд Джемс Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.